Granola

Ang granola ay isang pagkain na binubuo ng mga rolyadong obena, nuwes, binhi, pulot o iba pang mga pampatamis gaya ng pulang asukal, at minsan, ampaw, na kadalasang iniluluto hanggang sa maging malutong, tostado at mamula-mula ito. Hinahalo ang mga sangkap habang niluluto upang maiwasang masunog at upang mapanatiling maluwag-luwag ang unipormidad na parang pang-almusal na siryal. Paminsan-minsan, idinaragdag ang mga pinatuyong prutas, tulad ng mga pasas at datilero, at mga kumpites tulad ng tsokolate. Kadalasang kinakain ang granola kasabay ng yogur, hani, sariwang prutas (tulad ng saging, presas o ayusip), gatas o iba pang anyo ng binutil. Binubudburan din ito sa mga iba't ibang pastelerya, panghimagas o sorbetes. Kahawig sa granola ang muesli, maliban na ito ay tradisyonal na hindi pinatamis o inihurno.

 Kasaysayan 
Inimbento ang granula, ang hinalinhan ng granola, sa Dansville, New York ni Dr. James Caleb Jackson sa Jackson Sanitarium noong 1863. Ang Jackson Sanitarium ay isang prominenteng sentrong pangkalusugan noon na pinatakbo hanggang sa unang bahagi ng ika-20 siglo sa libis kung saan matatanaw ang Dansville. Nakilala rin ito sa pangalang Our Home on the Hillside; kaya ang kompanyang binuo upang maibenta ang siryal ni Jackson ay ipinangalang Our Home Granula Company. Gawa ang granula sa harinang Graham at magkatulad sa isang napakalaking anyo ng Grape-Nuts. Nakabuo si John Harvey Kellogg ng kahawig na siryal. Granula rin ang pangalan nito noong una, pero pinalitan ito ng Granola para maiwasang magkaproblemang legal kay Jackson.

Nabuhay muli ang pagkain at pangalan noong d. 1960, at idinagdag ang mga prutas at nuwes para maging pagkaing pangkalusugan ito na sikat noon sa kilusang hippie na makakalusugan at makakalikasan. Dahil sa koneksyong ito, pumasok sa kolokyal na paggamit ang mga deskriptor na "granola" at "crunchy-granola" bilang pantawag sa mga tao at bagay na may kaugnayan sa kilusan.

Mga sanggunian

Kategorya:Mga pagkaing pangminandal
Kategorya:Angkak
Kategorya:Almusal